CERT-FI:n mukaan viime päivinä havaituille ssh-hyökkäyksille on ollut tunnusomaista, että kirjautumisyritykset tapahtuvat hajautetusti useista eri ip-osoitteista. Sama ilmiö on havaittu kansainvälisesti.
Useissa tapauksissa kirjautumisyrityksiä tekevät hyökkääjät käyttävät hajautuksesta huolimatta yhteistä jaettua käyttäjätunnuslistaa kohdetta vastaan.
Yksittäinen ip-osoite tekee kirjautumisyrityksiä yhteen kohteeseen vain muutaman kerran ja hyökkäyksissä käytetyn käyttäjätunnuslistan peräkkäisiä tunnuksia kokeillaan eri ip-osoitteista. Tällä pyritään peittämään hyökkäys tunkeutumisten esto- ja havainnointijärjestelmiltä.
Toimiva keino edellä hyökkäyksiltä suojautumiseen on riittävän vahvojen salasanojen vaatiminen ssh-käyttäjiltä. Myös kirjautumisen estäminen root-käyttäjältä on tarpeellinen tietoturvatoimenpide. Kirjautumisyritysten seurantaan ja estämiseen on myös olemassa työkaluja, CERT-FI muistuttaa.